Jasmin-moord: Groot polisieteenwoordigheid by hof | Maroela Media
Die 23-jarige oom van die vermoorde en verkragte Jasmin Pretorius (4) het Maandag vlugtig vir die derde keer in die Brakpan-landdroshof verskyn.
Alhoewel daar Maandag minder betogers by die hof was as tydens die man se vorige verskynings, was daar steeds talle polisiebeamptes. Die mense het pienk T-hemde aangehad, dieselfde kleur hempie wat Jasmin aangehad het die dag toe sy vermis geraak het.
Die verdagte is op 28 Desember in hegtenis geneem nadat Jasmin vroeër dieselfde Saterdag as vermis aangemeld is. Die polisie het familielede ondervra waarna die verdagte glo erken het hy het haar verkrag en vermoor. Hy het 'n verklaring afgelê waarna hy die polisie na die meisie se liggaam geneem het. Haar liggaam was onder 'n bed in haar pa se woonstel in Voortrekkerstraat in Brakpan weggesteek.